จี้ประกันพรบ.รถต่างชาติเพิ่มคุ้มครองทรัพย์สิน
สมาคมประกันฯ ขอคปภ.อนุมัติขายกรมธรรม์รถภาคบังคับ เพิ่มความคุ้มครองทรัพย์สิน
10 พ.ย. 2557

สมาคมประกันฯ ขอคปภ.อนุมัติขายกรมธรรม์รถภาคบังคับ เพิ่มความคุ้มครองทรัพย์สิน
นายพันธ์เทพ ชัยปริญญา กรรมการสมาคมประกันวินาศภัยไทย เปิดเผยว่า เพื่อรองรับการเปิดประชาคมเศรษฐกิจอาเซียน (เออีซี) ทางสมาคมได้ยื่นขออนุมัติกรมธรรม์ประกันภัยคอมไบน์โพลีซี (Combine policy) จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) โดยจะเป็นกรมธรรม์ประกันภัยรถยนต์ภาคบังคับ (พ.ร.บ.) ที่เพิ่มความคุ้มครองทรัพย์สินบุคคลภายนอก เพื่อขายให้ผู้ที่นำรถเดินทางเข้ามาในไทย ทั้งเพื่อการท่องเที่ยวและการขนส่งสินค้าข้ามแดน 
ปัจจุบันหากนักท่องเที่ยวต่างชาตินำรถเข้ามาในไทย ต้องซื้อประกันภัยภาคบังคับของบริษัทประกันภัยในไทย ซึ่งจะคุ้มครองเฉพาะชีวิตและร่างกายของทั้งสองฝ่ายเท่านั้น แต่ไม่คุ้มครองทรัพย์สินของทั้ง 2 ฝ่าย ดังนั้นหากเกิดรถชน คนไทยและต่างชาติจะเรียกร้องได้เฉพาะค่ารักษาพยาบาลเท่านั้นส่วนทรัพย์สินหรือรถที่เสียหาย จากการถูกชนจะไม่สามารถเรียกร้องจากบริษัทประกันภัยได้ เพราะตามกฎหมายประกันภัยภาคบังคับของไทยไม่คุ้มครองทรัพย์สิน ผู้ผิดจะเป็นฝ่ายรับภาระเอง
นายพันธ์เทพ กล่าวว่า การขออนุมัติดังกล่าวมีขึ้นเพื่อให้เหมือนกับประเทศเพื่อนบ้าน ที่กรมธรรม์ประกันภัยรถภาคบังคับ หรือ พ.ร.บ.จะคุ้มครองทั้งชีวิต ร่างกาย และคุ้มครองทรัพย์สินบุคคลภายนอกด้วย ซึ่งจะเป็นผลดีต่อทั้งคนไทยและต่อนักท่องเที่ยวด้วย เพราะถ้าเกิดความเสียหายกับรถหรือทรัพย์สิน นักท่องเที่ยวต่างชาติก็สามารถเรียกร้องความเสียหายจากบริษัทประกันภัยได้ ทำให้ไม่ต้องมีภาระในการชดเชยความเสียหาย สามารถอยู่ท่องเที่ยวในไทยต่อได้ตามกำหนดเวลา 
“เรากำลังออกแบบวงเงินความคุ้มครองอยู่ว่าควรจะเป็นเท่าไหร่ถึงจะพอ เช่น ถ้าเข้ามาโดยรถจักรยานยนต์ อาจจะคุ้มครองทรัพย์สินบุคคลภายนอกครั้งละ 12 หมื่นบาท รถยนต์ส่วนบุคคลอาจจะคุ้มครองครั้งละ 35 หมื่นบาท และรถโดยสารอาจจะคุ้มครอง 3 แสนบาท ยังไม่ได้สรุป ต้องหารือร่วมกับ คปภ.อีกครั้ง” นายพันธ์เทพ กล่าว